SHAPITA 127
Wasambijibwa na Sanedini, Kupwa Ke kwa Pilato
MATEO 27:1-11 MAKO 15:1 LUKA 22:66–23:3 YOANO 18:28-35
WASAMBIJIBWA LUBANGA NA SANEDINI
YUDASA ISAKADIOTA WETUNDIKA
YESU WATUMWE AKAPONEJIBWE KWA PILATO
Bufuku kebukatōka, papo Petelo kemutune Yesu misunsa isatu. Ba mu Sanedini kebapwe kala kumusambija bya kibengo abakajoka ne kujoka. Mu Dya Butano lubanga, abebunge monka, mwanda wa bimweke amba byobamusambija bufuku na kutyumuna bijila, kebyadipo na mwanda. Abaleta Yesu monka.
Kidye kibamwipangula monka’mba: “Shi abe ye Kidishitu, witulombole.” Yesu walondolola’mba: “Nansha shi nemulombole kemusapo kwitabija nansha dimo. Ne kadi, shi nemwipangule, kemusapo kulondolola.” Ino Yesu webalombola na bukankamane kwine kwatambile monka mokyālailwe mu Danyele 7:13. Wanena’mba: “Tamba pano Mwanā muntu ukekala ushikete ku lundyo lwa Leza lwa bukomo.”—Luka 22:67-69; Mateo 26:63.
Abaipangula monka’mba: “Nanshi wi Mwanā Leza?” Yesu walondolola’mba: “Banwe bene mubanena’mba ndi aye.” Abamone amba kino kibaleta bubinga bwa kwipaila Yesu amba utukañananga. Abaipangula’mba: “Le kudi kadi kyotusakila bukamoni bukwabo?” (Luka 22:70, 71; Mako 14:64) Ponka’po abakute Yesu ne kumutwala kwa Mbikavu wa Loma, Pontyusa Pilato.
Padi Yudasa Isakadiota umwene patwalwa Yesu kwa Pilato. Yudasa pa kumona’mba Yesu waponejibwa, wemone’byo bule ne kutyumukwa mutyima. Ino pa kyaba kya kujokela kudi Leza na kwisāsa kwa bine, aye wakajokeja bibese 30 bya ndalama. Yudasa wakasapwila babitobo bakulu amba: “Napi mambo pa kwaba mashi ampikwa mambo.” Nabo abamulondolola pampikwa lusa amba: “Mwanda wetu papo i wepi? Bikutala abe mwine!”—Mateo 27:4.
Yudasa wakela bibese 30 bya ndalama mu tempelo, kadi ku bibi byalongele wabweja’ko ne kwitundika. Bimweka bu Yudasa pa kukuta monji ku musambo etudinke, musambo’wa ubatyumuka. Ngitu yandi ibaponena pa mabwe, ne kusabika.—Bilongwa 1:17, 18.
Lukidi lubanga paselelwa Yesu ku ndaku ya Pontyusa Pilato. Inoko Bayuda bamutwala’ko abapele kutwela. Abamone amba kwitana na Bajentaila kusa kwibasubija. Nabya kebakisapo kufwaninwa mwa kudīla byakudya bya mu Nisane 15, difuku dibajinji dya Masobo a Mikate Yampikwa Kiyujo, ivudile kubadilwa mu kitatyi kya Pashika.
Pilato watambe ne kwibepangula’mba: “I mwanda’ka omwasambila uno muntu?” Nabo abamulondolola’mba: “Shi uno muntu kadipo nonga-bibi, longa ketumufikijepo kuno kodi.” Pilato wamone amba abamuningila, webanena’mba: “Muselei banwe bene mukamutyibile mambo mungya bijila byenu.” Bayuda abamwekeja mutyima wabo wa butapani na kulondolola’mba: “Batwe i betujidike kwipaya muntu.”—Yoano 18:29-31.
Ino shi bepaye Yesu mu masobo a Pashika, bisa kukolomona lupotopoto mu bantu. Ino shi baleke bene Loma bepaye Yesu, byobadi na lupusa mungya politike, nabya Bayuda kebakilambikwapo buno butapani.
Bendeji ba bipwilo kebasapwidilepo Pilato amba abaponeja Yesu mwanda wa kutukañana. Pano abatela mwanda ungi obamusambila’po amba: “Twatene uno muntu [1] uleta kavutakanya mu muzo wetu, [2] upeleja kufuta Kesala musonko, kadi [3] unena’mba aye ye Kidishitu mulopwe.”—Luka 23:2.
Pilato byadi mwimaniji wa Loma, waimanina pa mwanda obatopeka Yesu amba witelanga bu mulopwe. O mwanda Pilato watwela monka mu ndaku, waite Yesu ne kumwipangula’mba: “Lelo wi Mulopwe wa Bayuda?” Mu muneneno mukwabo i, ‘Le ubatyumuna kijila kya uno umbikalo na kwitela bu mulopwe kolu na Kesala?’ Padi Yesu pa kukimba kuyuka bintu kebivwane Pilato padi, waipangula’mba: “Lelo ubaipangula nankyo na milangwe ya abe mwine’ni, kudi bakwabo bakulombwele myanda yami?”—Yoano 18:33, 34.
Pilato pa kusaka kulombola’mba kayukilepo myanda itala Yesu ino usakanga kwibiyuka, walondolola’mba: “Le ami ne Muyuda? I onka muzo wenu ne babitobo bakulu bo bakupāna kondi. Le wi mulonge bika?”—Yoano 18:35.
Yesu kekelepo kutontoka mwanda mukatampe wa bulopwe. Walondolola mu muswelo watulumuja bininge Mbikavu Pilato.
lua_Latn bem_Latn umb_Latn tum_Latn lua_Latn tum_Latn bem_Latn bem_Latn bem_Latn bem_Latn lua_Latn kmb_Latn bem_Latn bem_Latn bem_Latn bem_Latn lua_Latn bem_Latn